സര്വീസ് റോഡിലൂടെ ഇഴഞ്ഞ് ഇഴഞ്ഞ് പോകുമ്ബോള് ടോള് അടയ്ക്കണമെന്ന് പറയുന്നത് എന്ത് കഷ്ടമാണ് തിരുവനന്തപുരം: ബൈപ്പാസില് ഈഞ്ചയ്ക്കല് മുതല് പരുത്തിക്കുഴി വരെയുള്ള റോഡ് ദേശീയപാതാ അതോറിട്ടി അധികൃതര് അടച്ചതോടെ ഈഞ്ചയ്ക്കലിലെ ഗതാഗതക്കുരുക്ക് ഇരട്ടിയായി. തിങ്കളാഴ്ച വൈകിട്ടോടെ പെട്ടെന്നാണ് റോഡ് അടച്ചത്. ഇതോടെ ഒരു വശത്തുള്ള ഗതാഗതം മുഴുവന് സര്വീസ് റോഡുവഴിയായി. വീതി കുറഞ്ഞ സര്വീസ് റോഡില് നിലവില് ഇരുവശത്തേക്കും ഗതാഗതം അനുവദിച്ചിട്ടുണ്ട്. ഇന്നലെ അവധി ദിവസമായിട്ടും സര്വീസ് റോഡില് സിഗ്നല് കാത്ത് വാഹനങ്ങളുടെ നീണ്ട നിരയുണ്ടായിരുന്നു. പ്രവൃത്തിദിനമായ ഇന്ന് പൊലീസ് ഉണര്ന്ന് പ്രവര്ത്തിച്ചില്ലെങ്കില് ഇവിടെ ഗതാഗതം താറുമാറാകുമെന്നുറപ്പാണ്. ബൈപ്പാസിലെവിടെയോ പൈപ്പ് പൊട്ടിയതാണ് റോഡ് അടയ്ക്കാന് കാരണമെന്നാണ് ദേശീയപാതാ അതോറിട്ടി അധികൃതര് പറയുന്നത്. രണ്ട് ദിവസമായിട്ടും പൈപ്പ് പൊട്ടിയതെവിടെയെന്ന് കണ്ടുപിടിച്ചിട്ടില്ല. അത് കണ്ടെത്തിക്കഴിഞ്ഞാല് രണ്ട് ദിവസത്തിനകം ഗതാഗതം പൂര്വസ്ഥിതിയിലാകുമെന്നും അധികൃതര് പറയുന്നു. അതുവരെ വാഹനങ്ങളെല്ലാം ഈഞ്ചയ്ക്കല് കടക്കാന് 10 മുതല് 20 മിനിട്ട് വരെ കാത്തുകിടക്കേണ്ടിവരുമെന്ന് സാരം. മഴ പെയ്താല് കുഴയും മഴ പെയ്താല് മുട്ടത്തറയിലെ സര്വീസ് റോഡിലൂടെ വാഹനം ഓടിച്ചുപോകാന് കഴിയാത്തവിധം വെള്ളക്കെട്ട് ഉണ്ടാകാറുണ്ട്. കഴിഞ്ഞ ദിവസങ്ങളില് മഴ പെയ്തപ്പോള് ബൈപ്പാസിലേക്കും വെളളക്കെട്ട് നീണ്ടതാണ്. ഈ സാഹചര്യത്തില് സര്വീസ് റോഡിലൂടെ മാത്രം വാഹനങ്ങള് കടത്തിവിടുന്നത് അപകടമുണ്ടാക്കുമെന്നും വിമര്ശനമുണ്ട്. കാത്ത് കിടക്കാനും ടോള് തിരുവല്ലത്ത് ടോള് കൊടുത്ത് കടന്നുവരുന്ന വാഹനങ്ങളാണ് സര്വീസ് റോഡിലെ കുരുക്കില്പ്പെടുന്നത്. ടോള് പ്ലാസ കഴിഞ്ഞ രണ്ട് കിലോമീറ്റര് എത്തും മുമ്ബെയാണ് റോഡ് അടച്ചിരിക്കുന്നത്. ഈഞ്ചയ്ക്കല് കഴിഞ്ഞ് നഗരത്തിലേക്ക് പ്രവേശിക്കുന്നവര്ക്ക് പിന്നെ ബൈപ്പാസ് ഉപയോഗിക്കേണ്ട ആവശ്യവുമില്ല. ബൈപ്പാസ് പണി പൂര്ത്തിയാകും മുമ്ബേ ടോള് പിരിക്കുന്നതിനെതിരെ സമരം നടത്തിയ രാഷ്ട്രീയ പാര്ട്ടിക്കാര് പിന്വാങ്ങിയതിനെ തുടര്ന്നാണ് ടോള് പിരിവ് ആരംഭിച്ചത്. റോഡ് അടച്ച സാഹചര്യത്തില് ടോള് പിരിവ് നടത്താന് പാടില്ലെന്നാണ് വാഹന ഉടമകളുടെ ആവശ്യം.